Broj: 711-I-09-M-125-20/21-03-19

Zagreb, 11. prosinca 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Tatijane Vučetić, Davorina Ivanjeka i Aleksandre Jozić-Ileković, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19. u daljnjem tekstu: ZSSI), **na zahtjev dužnosnika Ive Dujmića, gradonačelnika Grada Opatije, za davanjem mišljenja Povjerenstva,** na 107. sjednici, održanoj 11. prosinca 2020.g., daje sljedeće

**MIŠLJENJE**

1. **Grad Opatija može stupiti u poslovni odnos s trgovačkim društvom Marea d.o.o., u kojem je jedini vlasnik poslovnih udjela dužnosnikova supruga, ukoliko dužnosnik postupi u skladu s uputama Povjerenstva iz ovog mišljenja.**
2. **Dužnosnik Ivo Dujmić dužan je izuzeti se od donošenja općih i drugih akata u okviru njegovih ovlasti kojima se uređuje pravni režim koncesija na području pomorskog dobra plaže Ičići.**
3. **Dužnosnik je dužan, prije izdavanja rješenja o koncesijskom odobrenju trgovačkom društvu Marea d.o.o., ukazati članovima Vijeća za koncesijska odobrenja Grada Opatije te Gradskom vijeću Grada Opatije na okolnost da je jedini imatelj udjela u vlasništvu istog poslovnog subjekta njegov bračni drug te o tome obavijestiti građane putem službene objave na internetskim stranicama Grada Opatije.**
4. **Dužnosnik je dužan prije stupanja u poslovni odnos s trgovačkim društvom Marea d.o.o. u gore navedenom slučaju Povjerenstvu dostaviti cjelokupnu dokumentaciju iz koje je vidljivo kako su provedene upute Povjerenstva.**
5. **Povjerenstvo će u posebnoj odluci utvrditi jesu li upute Povjerenstva provedene na način koji omogućuje izbjegavanje sukoba interesa dužnosnika i osigurava zakonito postupanje u konkretnom slučaju.**

 Obrazloženje

Zahtjev za davanjem mišljenja Povjerenstva podnio je dužnosnik Ivo Dujmić, gradonačelnik Grada Opatije. U knjigama ulazne pošte zahtjev je zaprimljen pod poslovnim brojem: 711-U-4473-M-125/20-01-4 8. prosinca 2020. g., povodom kojeg se vodi predmet broj M-125/20.

Člankom 3. stavkom 1. podstavkom 39. ZSSI-a propisano je da su gradonačelnici i njihovi zamjenici dužnosnici u smislu odredbi ZSSI-a, stoga je dužnosnik Ivo Dujmić povodom obnašanja dužnosti gradonačelnika Grada Opatije obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu dužnosnik u bitnom navodi da se trgovačko društvo Marea d.o.o., u kojem je jedini imatelj udjela u vlasništvu dužnosnikov bračni drug, namjerava i u 2021. godini javiti na koncesijsko odobrenje za iznajmljivanje plažne opreme na plaži Ičići, a temeljem Godišnjeg plana upravljanja pomorskim dobrom u trajanju od jedne godine. Dužnosnik navodi kako je ranije postupao prema uputama i mišljenju od prosinca 2019.g. te slijedom navedenog moli mišljenje vrijede li i za ovu godinu iste upute ili je došlo do nekih promjena.

Člankom 4. stavkom 2. ZSSI-a propisano je da je član obitelji dužnosnika u smislu tog Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika.

Člankom 18. stavkom 1. i stavkom 2. ZSSI-a propisano je da u slučaju kada tijelo u kojem dužnosnik obnaša javnu dužnost stupa u poslovni odnos s poslovnim subjektom u kojem član obitelji dužnosnika ima 0,5% ili više udjela u vlasništvu, dužnosnik je dužan o tome pravodobno obavijestiti Povjerenstvo. Povjerenstvo će u roku od 15 dana od dana zaprimanja obavijesti izraditi mišljenje zajedno s uputama o načinu postupanja dužnosnika i tijela u kojem dužnosnik obnaša javnu dužnost.

Člankom 18. stavkom 4. ZSSI-a propisano je da je dužnosnik, odnosno tijelo u kojem dužnosnik obnaša dužnost, obvezno prije stupanja u poslovni odnos dostaviti Povjerenstvu cjelokupnu dokumentaciju iz koje je vidljivo kako su provedene upute Povjerenstva. Sukladno stavku 5. Povjerenstvo će posebnom odlukom utvrditi jesu li dane upute provedene na način koji omogućuje izbjegavanje sukoba interesa dužnosnika i osigurava njegovo zakonito postupanje u konkretnom slučaju.

Uvidom u podatke povijesnog izvatka sudskog registra nadležnog Trgovačkog suda u Rijeci, utvrđeno je da je pod matičnim brojem subjekta 040012939 upisano trgovačko društvo MAREA turizam i trgovina d.o.o. te da je jedini osnivač navedenog trgovačkog društva Dajna Dujmić od 2009.g. do danas, za koju je uvidom u Registar dužnosnika koji ustrojava i vodi Povjerenstvo utvrđeno da je bračni drug dužnosnika Ive Dujmića.

U predmetu koji se pred Povjerenstvom vodio pod brojem P-234/17, Povjerenstvo je utvrdilo da je Vijeće za dodjelu koncesijskih odobrenja Grada Opatije izdalo dva koncesijska odobrenja trgovačkom društvu Marea d.o.o., i to za 2016.g. i 2017.g. za obavljanje djelatnosti iznajmljivanja 180 suncobrana, 200 ležaljki, kao komercijalno-rekreacijskog sadržaja, na mikrolokaciji 9 plaža Ičići, za 40,00 kn po komadu godišnje te iznajmljivanja 3 sandoline i 7 pedalina i 2 GO float ležaljki za plovidbu za 500,00 kn po komadu godišnje za istu mikrolokaciju.

Također, u tom je postupku utvrđeno da je prethodno djelatnost na pomorskom dobru na području Grada Opatije obavljalo trgovačko društvo Parkovi d.o.o., čiji je osnivač Grad Opatija, i to u pravnom režimu koncesije kao i da je trgovačko društvo Marea d.o.o. obavljalo istu djelatnost kao potkoncesionar u poslovnom odnosu s trgovačkim društvom Parkovi d.o.o., da bi se Godišnjem planom upravljanja pomorskim dobrom za 2016.g. koji je donio dužnosnik Ivo Dujmić, gradonačelnik Grada Opatije dana 30. studenoga 2015.g, predvidjelo obavljanje istih djelatnosti na pomorskom dobru u režimu koncesijskog odobrenja, za čije je izdavanje nadležno Vijeće za dodjelu koncesijskih odobrenja Grada Opatije sukladno odredbama Uredbe o postupku davanja koncesijskog odobrenja na pomorskom dobru („Narodne novine“ broj 36/04, 63/08, 133/13 i 63/14) koja propisuje postupak i način dodjele koncesijskog odobrenja. Na taj je način i trgovačko društvo Marea d.o.o. do 2016.g. kao potkoncesionar bilo u poslovnom odnosu s trgovačkim društvom Parkovi d.o.o., a od 2016.g. pa nadalje u poslovnom odnosu s Gradom Opatijom, kao ovlaštenik koncesijskog odobrenja.

Člankom 2. stavkom 1. navedene Uredbe propisano je da se za svaki grad/općinu na čijem području postoji pomorsko dobro osniva Vijeće za davanje koncesijskog odobrenja koje prema stavku istog članka daje koncesijsko odobrenje za obavljanje djelatnosti na pomorskom dobru, koje ne isključuje niti ograničuje opću upotrebu pomorskog dobra. Prema članku 6. Uredbe zahtjev za davanje odobrenja podnosi se Vijeću za davanje koncesijskog odobrenja, putem grada/općine, a Vijeće imenuje gradsko/općinsko vijeće i čine ga predsjednik i četiri člana, koji su predstavnici slijedećih tijela, i to predstavnik grada/općine na čijem se području osniva Vijeće (tri predstavnika), predstavnik županijskog upravnog tijela nadležnog za poslove pomorstva te predstavnik lučke kapetanije/ispostave koje gradskom/općinskom vijeću predlažu čelnici istih tijela. Istom Uredbom propisana je naknada za koncesijsko odobrenje prema Jedinstvenom popisu djelatnosti navedenom Uredbom, te je određena po sredstvu (brodica na motorni pogon, suncobran i sl.), obračunskoj jedinici (po komadu, po metru dužine) te po turističkim razredima od A do D u određenom rasponu. Člankom 5. stavkom 1. Uredbe propisano je da gradonačelnik Grada Opatije donosi godišnji plan upravljanja pomorskim dobrom koji prema stavku 2. mora biti usklađen sa županijskim planom plan upravljanja pomorskim dobrom. Stavkom 3. je propisano da godišnji plan upravljanja pomorskim dobrom sadrži plan redovnog upravljanja pomorskim dobrom, sredstva za njegovo upravljanje te popis djelatnosti na pomorskom dobru i mikrolokacije za obavljanje istih djelatnosti.

Prema članku 7. stavcima 1. i 2. iste Uredbe podnositelj zahtjeva za davanje odobrenja može biti svaka pravna ili fizička osoba registrirana za obavljanje djelatnosti za koju traži odobrenje. Zahtjev za davanje odobrenja podnosi se Vijeću na tiskanom obrascu, koji čini sastavni dio Uredbe kao Prilog 2. i Prilog 3. prema članku 8. Uredbe prilikom rješavanja temeljem zahtjeva, Vijeće je dužno utvrditi je li zahtjev usklađen s godišnjim planom upravljanja pomorskim dobrom, a prema članku 9. Uredbe na temelju provedenog postupka Vijeće daje odobrenje na vremenski rok do najviše 5 (pet) godina, a rok se određuje na kalendarske (nedjeljive) godine. Člankom 11. Uredbe propisano je da se protiv rješenja navedenog Vijeća može uložiti žalba Ministarstvu pomorstva, prometa i infrastrukture o roku od 15 dana od dana dostave rješenja.

Sukladno članku 4. stavku 4. ZSSI-a, poslovni subjekti u smislu tog Zakona su trgovačka društva. Povjerenstvo stoga utvrđuje kako je trgovačko društvo Marea d.o.o. poslovni subjekt u smislu ZSSI-a. Stavkom 3. istog članka ZSSI-a propisano je da se poslovni odnos u smislu ZSSI-a odnosi na ugovore o javnoj nabavi, državne potpore i druge oblike stjecanja sredstava od tijela javne vlasti, na koncesije i ugovore javno-privatnog partnerstva, osim državnih potpora u slučaju elementarnih nepogoda. Povjerenstvo stoga utvrđuje kako davanje koncesijskog odobrenja za obavljanje gospodarske djelatnosti na pomorskom dobru, predstavlja poslovni odnos u smislu ZSSI-a.

Povjerenstvo utvrđuje da se isti postupak provodi prema odredbama važeće Uredbe o postupku davanja koncesijskog odobrenja na pomorskom dobru, koja propisuje osnivanje Vijeća za davanje koncesijskog odobrenja na čijem području postoji pomorsko dobro te kojem se i podnosi zahtjev za davanje odobrenja putem grada, s tim da Vijeće imenuje gradsko vijeće i sastoji se od predsjednika i četiri člana (tri predstavnika grada, predstavnik županijskog upravnog tijela nadležnog za poslove pomorstva te predstavnik lučke kapetanije, koje gradskom vijeću predlažu čelnici tih tijela). Vijeće za davanje koncesijskog odobrenja donosi odluku o davanju koncesijskog odobrenja te utvrđuje je li zahtjev usklađen s godišnjim planom upravljanja pomorskim dobrom, a godišnji plan upravljanja pomorskim dobrom donosi gradonačelnik i mora biti usklađen sa županijskim godišnjim planom upravljanja, dok se protiv oduke Vijeća može se uložiti žalba Ministarstvu pomorstva, prometa i infrastrukture.

U konkretnom slučaju iz odredbi mjerodavnog prava ne proizlazi da bi dužnosnik osobno donosio odluke koje prethode nastanku poslovnog odnosa na temelju zaprimljenih zahtjeva za izdavanje koncesijskog odobrenja, već da o tome odlučuje Vijeće za dodjelu koncesijskih odobrenja Grada Opatije čije članove imenuje Gradsko vijeće Grada Opatije.

U okviru svojih ovlasti dužnosnik Ivo Dujmić donosi Godišnji plan upravljanja pomorskim dobrom kojim se kao općim aktom uređuje pravni režim koncesija na području pomorskog dobra. Povjerenstvo je posebice prilikom davanja ovog mišljenja imalo u vidu okolnost da trgovačko društvo Marea d.o.o. na temelju Godišnjeg plana upravljanja pomorskim dobrom za 2016.g. koji je donio dužnosnik Ivo Dujmić, gradonačelnik Grada Opatije, u razdoblju od 2016.g. obavlja gospodarsku djelatnost kao ovlaštenik koncesijskog odobrenja u poslovnom odnosu s Gradom Opatijom.

Stoga, kako bi se spriječio mogući utjecaj privatnog interesa dužnosnika te otklonila svaka sumnja da je dužnosnik Ivo Dujmić koristio javnu dužnosti radi ostvarivanja privatnih interesa trgovačkog društva kojem je jedini osnivač član njegove obitelji, dužnosnik Ivo Dujmić dužan je izuzeti se od svakog postupanja u postupku donošenja svih općih akata koji imaju za posljedicu određivanje hoće li se djelatnosti na području pomorskog dobra na području Grada Opatije na dijelu plaže Ičići obavljati u pravnom režimu koncesije ili koncesijskog odobrenja kao i koje će se djelatnosti i na kojoj mikrolokaciji obavljati u režimu koncesijskog odobrenja. Iz navedenog je razloga dužnosnik dužan izuzeti se od donošenja općih akata koji uređuju navedenu tematiku, za isto ovlastiti kojeg od svojih zamjenika, jer se na taj način u javnosti otklanja sumnja da je donošenjem općih bio motiviran svojim privatnim interesima, čime se doprinosi jačanju povjerenja u dužnosnika osobno te Grad Opatiju, kao tijelo javne vlasti u kojem obnaša dužnost.

Također, dužnosnik je dužanprije izdavanja rješenja o koncesijskom odobrenju trgovačkom društvu Marea d.o.o. ukazati Vijeću za koncesijska odobrenja Grada Opatije te Gradskom vijeću Grada Opatije na okolnost da je jedini imatelj udjela u vlasništvu navedenog trgovačkog društva dužnosnikov bračni drug.

Dužnosnik je u obvezi prije stupanja u poslovni odnos s trgovačkim društvom Marea d.o.o. Povjerenstvu dostaviti cjelokupnu dokumentaciju iz koje je vidljivo kako su provedene ove upute Povjerenstva.

Sukladno članku 18. stavku 5. ZSSI-a, Povjerenstvo će u posebnoj odluci utvrditi jesu li upute Povjerenstva provedene na način koji omogućuje izbjegavanje sukoba interesa dužnosnika i osigurava zakonito postupanje u konkretnom slučaju.

U skladu s citiranim odredbama Zakona, Povjerenstvo je na 71. sjednici, dana 3. prosinca 2019.g. dalo mišljenje Broj: 711-U-2079-M-159/19-02-12 prema kojem Grad Opatija može stupiti u poslovni odnos s trgovačkim društvom Marea d.o.o., u kojem je jedini imatelj udjela dužnosnikova supruga, ukoliko dužnosnik postupi u skladu s uputama Povjerenstva iz tog mišljenja. Točkom II. izreke mišljenja određeno je da se dužnosnik Ivo Dujmić dužan izuzeti od donošenja općih akata u okviru njegovih ovlasti kojima se uređuje pravni režim koncesija na području pomorskog dobra plaže Ičići.

Istim mišljenjem pod točkom III. izreke dana je uputa dužnosniku Ivi Dujmiću da je dužan, prije izdavanja rješenja o koncesijskom odobrenju trgovačkom društvu Marea d.o.o., ukazati članovima Vijeća za koncesijska odobrenja Grada Opatije te Gradskom vijeću Grada Opatije na okolnost da je jedini imatelj udjela u vlasništvu istog poslovnog subjekta njegov bračni drug te o tome obavijestiti građane Grada Opatije putem službene objave na internetskim stranicama Grada Opatije. Točkom IV. izreke upućen je dužnosnik da je prije stupanja u poslovni odnos s trgovačkim društvom Marea d.o.o. u gore navedenom slučaju, dužan Povjerenstvu dostaviti cjelokupnu dokumentaciju iz koje je vidljivo kako su provedene upute Povjerenstva. U točki V. izreke mišljenja se navodi da će Povjerenstvo u posebnoj odluci utvrditi jesu li upute Povjerenstva provedene na način koji omogućuje izbjegavanje sukoba interesa dužnosnika i osigurava zakonito postupanje u konkretnom slučaju.

Nadalje, po dostavi zatražene dokumentacije o postupanju dužnosnika sukladno uputama Povjerenstva, Povjerenstvo je Odlukom broj 711-I-117-M-159-19/20-05-12 od 16. siječnja 2020. utvrdilo kako su upute dane u Mišljenju broj 711-I-2079-M-159/19-02-12 od 3. prosinca 2020. provedene na način koji omogućuje izbjegavanje sukoba interesa dužnosnika Ive Dujmića i osigurava njegovo zakonito postupanje u konkretnom slučaju.

Ukazuje se dužnosniku Ivi Dujmiću da je budući da trgovačko društvo u kojem je njegova supruga jedini imatelj udjela u vlasništvu (temeljnom kapitalu) namjerava i u 2021.g. stupiti u poslovni odnos s Gradom Opatijom isti dužan postupiti identično kao prilikom poslovanja s navedenom tvrtkom u 2020.g.

Slijedom navedenog, Povjerenstvo je dalo mišljenje kako je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnik Ivo Dujmić, elektronička dostava
2. Objava na internetskoj stranici Povjerenstva
3. Pismohrana